# अतिरिक्त भाषा के रूप में अंग्रेज़ी (ईएएल): माता-पिता और देखभालकर्ताओं के लिए जानकारी

विक्टोरिया के सभी सरकारी स्कूल Victorian Curriculum F-10 पढ़ाते हैं। यह पाठ्यक्रम निर्धारित करता है कि फाउंडेशन से लेकर कक्षा 10 तक हरेक बच्चे को क्या सीखना चाहिए।

Victorian Curriculum F-10 के अंग्रेज़ी पाठ्यक्रम में सीखने के दो क्षेत्र शामिल हैं: अंग्रेज़ी, और अतिरिक्त भाषा के रूप में अंग्रेज़ी (ईएएल)।

ईएएल ऐसे विद्यार्थियों के लिए है जो घर पर कोई अन्य भाषा बोलते हैं और उन्हें स्कूल में सफल होने के लिए अंग्रेज़ी भाषा सीखने की आवश्यकता है। ईएएल में विद्यार्थी अंग्रेज़ी के बारे में सीखते हैं, और अन्य शिक्षा क्षेत्रों में शामिल सामग्री व विषयों को सीखने के लिए अंग्रेज़ी का उपयोग करते हैं। उनकी आवश्यकताएँ ऐसे विद्यार्थियों से अलग होती हैं, जो घर पर और अपनी पहली भाषा के रूप में अंग्रेज़ी बोलते हैं।

## ईएल पाठ्यक्रम मार्गपथ

ईएएल पाठ्यक्रम ईएएल शिक्षार्थियों के लिए सीखने के तीन मार्गों का वर्णन करता है, जो उनकी आयु और कक्षा के स्तर से संबंधित हैं:

* फाउंडेशन से कक्षा 2 के विद्यार्थियों के लिए Pathway A
* कक्षा 2 से 8 के विद्यार्थियों के लिए Pathway B
* कक्षा 7 से 10 के विद्यार्थियों के लिए Pathway C

इनमें से प्रत्येक मार्ग बताता है कि विद्यार्थी अलग-अलग स्तरों पर क्या कर सकते हैं, जैसे 'आसान लिखित निर्देशों और प्रश्नों का पालन करना।' अंग्रेज़ी भाषा सीखने के साथ-साथ विद्यार्थी इन मार्गों पर और इनके बीच प्रगति करते हैं।

**इसमें कितना समय लगता है?**

विद्यार्थी को ईएएल कब सीखना चाहिए या बंद करना चाहिए, इसके लिए कोई निर्धारित या आवश्यक समय नहीं है। अनुसंधान से पता चलता है कि विद्यार्थी को माध्यमिक विद्यालय के लिए आवश्यक शैक्षणिक भाषा सीखने के लिए 5 से 7 वर्ष और कभी-कभी 10 वर्षों तक का समय लग सकता है। क्या विद्यार्थी के लिए ईएएल या फिर अंग्रेज़ी सबसे अच्छा विकल्प होगा, यह निर्धारित करने के पीछे कई कारक हैं, जैसे उन्होंने अंग्रेज़ी सीखना कब शुरू किया था। बड़ी आयु के जो विद्यार्थी अंग्रेज़ी सीखना शुरू कर रहे हैं, उन्हें पहली भाषा के रूप में अंग्रेज़ी बोलने वाले विद्यार्थियों के समान शैक्षणिक भाषा स्तर तक पहुंचने में अधिक समय लगेगा।

ईएएल सीखने से विद्यार्थियों को अंग्रेज़ी में एक मजबूत नींव मिलती है, जिससे उन्हें सीखने के सभी क्षेत्रों में सफल होने में मदद मिलती है। जब आपके बच्चे के शिक्षक यह आकलन करते हैं कि आपका बच्चा ईएएल से अंग्रेज़ी में जाने के लिए तैयार है, तो वे आपके साथ इस बारे में बात करेंगे। आप साथ-मिलकर अपने बच्चे के लिए अंग्रेज़ी सीखना जारी रखने का सबसे अच्छा तरीका तय कर सकते हैं।

**करियर मार्गपथ**

कक्षा 11 और 12 के लिए Victorian Certificate of Education (VCE) Study Design ईएएल और अंग्रेज़ी, दोनों प्रस्तुत करता है। VCE EAL पूरा करने वाले विद्यार्थियों के पास VCE English के विद्यार्थियों के समान ही ऑस्ट्रेलिया में विश्वविद्यालय में पढ़ाई करने या कोई अन्य अध्ययन या करियर मार्ग चुनने के समान अवसर होते हैं।

**ईएएल विद्यार्थी रिपोर्ट**

प्रत्येक वर्ष जून और दिसंबर में आपको अपने बच्चे के पाठ्यक्रम मार्गपथ में अपने बच्चे की प्रगति के बारे में रिपोर्ट प्राप्त होगी। ईएएल रिपोर्ट में तीन भाषा स्वरूपों के आकलन शामिल हैं: बोलना और सुनना, पढ़ना और देखना, और लिखना। इसका प्रारूप अंग्रेज़ी रिपोर्ट के समान है। रिपोर्ट अतिरिक्त जानकारी प्रदान कर सकती है, उदाहरण के लिए, उन बातों के विषय में जो आपका बच्चा अच्छी तरह से कर रहा है, और उन क्षेत्रों के बारे में जहाँ उन्हें अतिरिक्त सहायता की आवश्यकता है।